Cicle «Jordi Bergadà: la ciutat latent»

El Centre de Lectura de Reus, la Demarcació a Tarragona del Col·legi Oficial d’Arquitectes de Catalunya i l’Escola d’Art i i Disseny de la Diputació de Tarragona a Reus organitzen el cicle «Jordi Bergadà: la ciutat latent» en record de l’arquitecte i regidor d’Urbanisme de l’Ajuntament de Reus, que va morir el mes de maig de 2024. Arquitectes de reconegut prestigi parlaran, en aquest cicle, de projectes urbanístics de la ciutat.

Jordi Bergadà Masquef (Reus, 1957-2024) va ser cofundador, als inicis de la democràcia, d’un despatx professional on el debat arquitectònic era quotidià i els treballs eren sempre d’autoria compartida. Va ser actiu en la vida associativa, es va involucrar intensament en el Col·legi d’Arquitectes de Catalunya, es va comprometre políticament i va exercir la docència a l’Escola d’Art i Disseny de la Diputació a Reus. El seu itinerari professional i vital retrata un període de canvi radical en la docència de les arts aplicades, en la gestió de l’espai públic i en l’adaptació de l’arquitectura i el disseny a les noves exigències ambientals i socials. Per que fa a l’exercici de l’arquitectura, entre les seves obres destaquen els instituts d’ensenyament de Cambrils i de Vila-Seca (juntament amb Rafael Bertran i Jordi Sardà), la restauració del Castell de Montoliu del Morell (amb Jordi Sardà), l’ordenació de la plaça de la Llibertat de Reus (amb Jordi Sardà, Rafael Bertran i Gabriel Bosques) i nombrosos conjunts d’habitatges a Reus. Al capdavant de l’àrea municipal d’Urbanisme (1999-2011) va destacar per impulsar projectes rellevants com la remodelació dels barris del Carme, Sol i Vista i Immaculada, el Tecnoparc i el Mas Iglésies. En deixar la política municipal, Jordi Bergadà va tornar a exercir de professor a l’Escola d’Art i Disseny de Reus. També va ser membre del consell social de la Universitat Rovira i Virgili i del Consell Directiu del Centre de Lectura.

La programació del cicle és la següent. Tots els actes començaran a les 19.00 a la sala Emili Argilaga del Centre de Lectura:

**Dijous 3 d’abril**: presentació del cicle a càrrec de Lluís Miquel Pérez, president del Centre de Lectura. Ponència «La figura planificadora de Jordi Bergadà», a càrrec dels arquitectes Pilar Carbassa i Gabriel Bosques; i conferència «Com viure amb l’aigua. Roquís i passeig Nord», a càrrec de l’arquitecte Enric Batlle.

**Divendres 30 de maig**: conversa entre els arquitectes Sebastià Jornet i Carles Llop «Frontisses urbanes: l’entorn de l’Estació i la Pedra Estela». Presentarà i moderarà Francesc Santacana.

**13 de juny**: conversa entre els arquitectes Josep Llinàs i Maria Goula «Les portes de la ciutat: la Hispània i la V Verda». Presentarà i moderarà Juan Manuel Zaguirre.